ОБЯСНИТЕЛЕН МЕМОРАНДУМ

1.КОНТЕКСТ НА ПРЕДЛОЖЕНИЕТО

•Основания и цели на предложението

Гарантирането на ефективен достъп до правосъдие за гражданите и предприятията и улесняването на съдебното сътрудничество между държавите членки са сред основните цели на пространството на свобода, сигурност и правосъдие на ЕС, заложени в Договора за функционирането на Европейския съюз.

През последното десетилетие Съюзът положи значителни усилия с цел координиране и хармонизиране на трансграничните съдебни производства с оглед на по-тясно съдебно сътрудничество по гражданскоправни и наказателноправни въпроси. Бяха приети голям брой актове на Съюза с цел улесняване на координацията между националните правила относно i) международната компетентност, ii) признаването и изпълнението на съдебни актове и решения, iii) трансграничното връчване на съдебни документи и iv) събирането на доказателства. Бяха приети също и голям брой актове на Съюза с цел установяване на съдебни процедури на равнището на Съюза, като например европейската заповед за плащане, европейската процедура за искове с малък материален интерес, европейската заповед за запор на банкови сметки и др. Ефективното прилагане на тези мерки е приоритет за Съюза. В този контекст развитието на електронното правосъдие е от съществено значение за успеха на трансграничните съдебни производства, чиято цел е да се подобри функционирането на съдебните системи на държавите членки и да бъдат подпомогнати рационализирането на процедурите, намаляването на разходите и увеличаването на достъпността.

Инструментите от областта на информационните технологии са ключов елемент за осигуряване на ефективни средства за комуникация между страните и съдилищата, както и между органите в различните държави членки. Поради това Комисията полага постоянни усилия за подобряване на онлайн достъпа до информация от процедурно естество и насърчава използването на динамични формуляри, предоставяни чрез Европейския портал за електронно правосъдие.

Системата e-CODEX (комуникация в областта на електронното правосъдие посредством онлайн обмен на данни) беше стартирана в рамките на многогодишния план за действие в областта на европейското електронно правосъдие за периода 2009—2013 г., по-специално за насърчаване на цифровизацията на трансграничните съдебни производства и улесняване на комуникацията между съдебните органи на държавите членки.

e-CODEX улеснява сигурната комуникация по граждански и наказателни производства посредством решение, специално насочено към трансграничния обмен на електронни съобщения в областта на съдебното сътрудничество. Системата e-CODEX се състои от пакет от софтуерни продукти, които могат да се използват за създаване на точка за достъп за сигурна комуникация. Точките за достъп, използващи e-CODEX, могат да комуникират с други точки за достъп по интернет чрез набор от общи протоколи, без да се включва централна система. Всяка точка за достъп може да бъде свързана например с дадена национална деловодна система, така че да се позволи сигурен обмен на документи с други подобни системи. Regarding the exchange of documents in specific procedures, the e-CODEX system makes available standardised digital forms (they are not linked to the content to be transmitted but just make possible the communication) that allow information to be exchanged between national systems.

Системата e-CODEX беше разработена от 21 държави членки с участието на други трети държави/територии и организации в периода 2010—2016 г. Общите разходи за разработване на системата бяха около 24 млн. евро, от които 50 % бяха финансирани от ЕС под формата на безвъзмездни средства и 50 % от участващите държави членки.

Понастоящем системата e-CODEX се управлява от консорциум от държави членки и други организации, финансиран с безвъзмездни средства от ЕС. Устойчивостта на системата в периода между крайния срок на настоящия консорциум и поемането на системата от агенция на ЕС ще трябва да се гарантира от друг субект.

Сега системата e-CODEX улеснява електронната комуникация между гражданите и съдилищата, както и между администрациите на държавите членки в някои трансгранични граждански и наказателни производства. Досега в пилотни проекти за използване на системата e-CODEX в различни правни процедури са участвали 10 държави членки.

Европейският портал за електронно правосъдие ще използва системата e-CODEX, за да даде възможност на гражданите да подписват и изпращат по електронен път искови молби за европейски заповеди за плащане, както и искове с малък материален интерес до компетентните съдилища в държавите членки. Освен това през 2018 г. Комисията предложи законодателство, с което се предвижда задължителен цифров канал, който да може да се използва за връчване на документи и за събиране на доказателства, като използва като средство за цифрово предаване децентрализирана информационна система, която би могла да се основава на оперативно съвместимо решение, като например e-CODEX. Тези два регламента бяха приети на 25 ноември 2020 г.

Като се основава на подкрепата на държавите членки и техния опит в използването на системата в различни граждански и наказателни производства, e-CODEX има потенциала да стане основно цифрово решение за сигурно предаване на електронни данни по трансгранични граждански и наказателни производства в Съюза. В своята оценка за отпускането на безвъзмездни средства по проекта за e-CODEX Комисията заключи, че чрез пилотния проект в областта на електронното правосъдие се предоставят ключовите градивни елементи за постигане на сигурен и надежден обмен в съдебното сътрудничество. Освен това в своето съобщение „Цифровизация на правосъдието в Европейския съюз — инструментариум от възможности“, прието заедно с настоящото предложение, Комисията разглежда e-CODEX като основен инструмент и златен стандарт за създаване на оперативно съвместима, сигурна и децентрализирана комуникационна мрежа между националните информационни системи при трансгранични граждански и наказателни производства.

Дългосрочната устойчивост, увеличеното използване и оперативното управление на e-CODEX са приоритет за Съюза. Системата e-CODEX би могла да се използва с цел създаване на възможност за по-ефикасно съдебно сътрудничество между съдебните органи по наказателноправни въпроси, като по този начин се засили борбата срещу трансграничната престъпност, тероризма и киберпрестъпността. Това обхваща процедурите за взаимно признаване по различни инструменти и други процедури за съдебно сътрудничество като тези по Европейската конвенция за взаимопомощ по наказателноправни въпроси между държавите членки на Европейския съюз, съответните разпоредби на която бяха заменени с европейската заповед за разследване.

Временно финансиране за функционирането на системата e-CODEX би могло да се намери чрез Механизма за свързване на Европа (МСЕ), програма „Правосъдие“ или техните наследници в рамките на следващата многогодишна финансова рамка. Консорциумът от държави членки и други организации, който в момента осигурява ИТ развитието и поддръжката на софтуера на e-CODEX, обаче няма да осигури дългосрочното оперативно управление на системата. Използването на временни безвъзмездни средства за действие за управление на системата не е устойчиво решение, нито решение, което би могло да позволи e-CODEX да стане система по подразбиране в трансграничните граждански и наказателни производства в бъдеще. Съвсем наскоро на 13 октомври 2020 г. Съветът прикани Комисията да представи законодателно предложение, което да гарантира устойчивостта на системата e-CODEX чрез адекватна структура за ръководство и управление, съвместима с eu-LISA, която зачита независимостта на съдебната власт и конституционните изисквания на държавите членки, като същевременно осигурява адекватно представителство на ЕС и на съдебните органи на държавите членки, както и на основните заинтересовани страни. За да се осигури устойчиво, дългосрочно оперативно управление на системата e-CODEX, настоящото предложение има за цел да установи стабилно решение за управление на системата при прозрачност на процеса на вземане на решения, осигуряващо участието на държавите членки и другите заинтересовани страни.

Освен това системата e-CODEX трябва да се управлява по начин, който не поставя под въпрос независимостта на националните съдебни системи. Това може да бъде постигнато чрез осигуряване на модел на управление, който да гарантира, че съдебните системи на държавите членки са подходящо представени и че за субекта, който управлява системата, е отпуснат отделен бюджет.

Оценката на въздействието показа, че най-доброто решение за осигуряване на стабилно бъдеще за системата e-CODEX е тя да бъде прехвърлена на Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие, по-нататък наричана „eu-LISA“, като се упълномощи Агенцията да осигурява оперативното управление на системата. Стабилното управление на системата e-CODEX ще даде възможност тя да се установи като система по подразбиране за обмен на електронни съобщения в съдебното сътрудничество на равнището на ЕС.

eu-LISA няма да поеме системата e-CODEX преди юли 2023 г. Предаването не може да се осъществи по-рано поради съществуващите значими задачи, поверени на eu-LISA, а именно развитието и бъдещото управление на редица широкомащабни централизирани информационни системи на ЕС в областта на сигурността, управлението на границите и на миграцията, т.е. Системата за влизане/излизане (СВИ), Европейската система за информация за пътуванията и разрешаването им (ETIAS) и Европейската информационна система за съдимост за граждани на трети държави (ECRIS-TCN). Освен това Агенцията отговаря също така за модернизирането на Шенгенската информационна система (ШИС) и Визовата информационна система (ВИС). Нещо повече, в съответствие с регламенти (EС) 2019/817 и (EС) 2019/818 за създаване на рамка за оперативна съвместимост между информационните системи на ЕС, на eu-LISA беше възложена задачата да осигури техническа оперативна съвместимост между тези системи.

Срокът за поемане на системата e-CODEX от eu-LISA е основен елемент на настоящото предложение, така че да може ефективно да се гарантира постоянното управление на e-CODEX. Поемането на системата по-рано от юли 2023 г. би било практически неосъществимо.